Liikenne- ja viestintäministeriö
kirjaamo@lvm.fi

**Lausunto luonnoksesta asetukseksi ajokorteista annetun valtioneuvoston asetuksen muuttamisesta**

Koneyrittäjät toteavat lausuntonaan luonnoksesta asetukseksi ajokorteista annetun valtioneuvoston asetuksen muuttamisesta.

Kiinnitämme huomiota asetusluonnoksen 5 §:n sisältöön, jonka perusteluissa todetaan:” *Pykälän 1 momenttiin lisättäisiin uusi 5 ja 6 kohta.”*

Nyt lausunnolla olevaan luonnokseen 5 § 1 momenttiin ei tuota mainittua 6 kohtaa kuitenkaan ole lisätty.

Mainitussa 6 kohdassa kuitenkin lienee ollut tarkoitus käsitellä, alla olevaa ajokorttilain 5 § momenttia

”Edellä 1 momentin 5 kohdasta poiketen vähimmäisikä ajokortin saamiseksi B- ja BE-luokassa on 17 vuotta, jos kysymyksessä on henkilö, joka opiskelee ammatillisessa kuljettajakoulutuksessa, johon sisältyy kuorma- tai linja-auton ajo-oikeuden suorittaminen. Opiskelu on osoitettava oppilaitoksen antamalla todistuksella teoriakokeeseen tultaessa. Ennen 1 momentin 5 kohdassa säädetyn vähimmäisiän saavuttamista ajo-oikeus oikeuttaa vain tässä momentissa tarkoitettuun opiskeluun sisältyvään työpaikalla järjestettävään koulutukseen liittyviin ajoihin.”

Mielestämme tuo, nyt puuttuva 6) kohta voisi kuulua seuraavaan tapaan

*6) ammatillisen oppilaitoksen antama todistus siitä, että oppilaitoksessa opiskeleva* *opiskelee ammatillisessa kuljettajakoulutuksessa, johon sisältyy kuorma- tai linja-auton ajo-oikeuden suorittaminen*

Perusteluissa olisi paikallaan käsitellä esimerkkinä tilanne, jossa opiskelija suorittaa osana esimerkiksi maarakennus- tai metsäkoneenkuljettajan koulutusta kuorma-auton ajo-oikeuden, koska juuri näillä aloilla – etenkin metsäkonealalla- työpaikalla järjestettävä koulutus vaatii sitä, että opiskelija omaehtoisesti pääsee kulkemaan syrjäisille työmaille. Näissä tilanteissa ei ole käytettävissä joukkoliikennepalveluita ja kulkeminen tapahtuu vähäliikenteisillä teillä, joten kulkeminen on paitsi välttämätöntä myös vähäriskistä.

Esitämme harkittavaksi, että asetuksen 5 §1 5- kohdassa käytettäisiin ”on työharjoittelussa” sijaan termiä ” osallistuu työpaikalla järjestettävään koulutukseen” mikä vastaisi ajokorttilaissa omaksuttua muotoilua.

Kunnioittavasti

Koneyrittäjien liitto

Matti Peltola

toimitusjohtaja